text: Lego-støberi evakueret under gasudslip
  26 september 2014 kl. 12.30
  Et af Legos støberier på Kornmarken i Billund blev fredag formiddag ramt af et gas-udslip. En gasledning i det fri var blevet gravet over.
  - Udslippet var så stort, at vi bad de ansatte rømme bygningen, siger vagtchef Lars Grønlund til TV SYD. De fik sig en ekstra kop kaffe i kantinen, og ingen personer tog skade.
  Politi og brandvæsen mødte talstærkt op ved fabrikken, hvor en gravemaskine havde ødelagt naturgasledningen uden for virksomheden. Gassen blev ikke antændt, men nåede at sive så meget ind i bygningen, at der var risiko for skader ved indånding.
  Om der har været eksplosionsfare, tør vagtchefen ikke sige.
  DONG kom til stedet og lukkede for naturgassen.
  